SL Uradni list Evropske unije L 19/32

ODLOČBA KOMISIJE

z dne 18. januarja 2006

o razširitvi najdaljšega roka za označevanje določene govedi z ušesno znamko

(notificirano pod dokumentarno številko C(2006) 43)

(Besedilo velja za EGP)

(2006/28/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 1760/2000 Evropskega parlamenta in Sveta z dne 17. julija 2000 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa in razveljavitvi Uredbe Sveta (ES) št. 820/97 (1), in zlasti člena 4(2) Uredbe,

ob upoštevanju zahtev držav članic,

ob upoštevanju naslednjega:

(1) Določene države članice so v skladu z Uredbo (ES) št. 1760/2000 zahtevale, da se najdaljši rok, določen za označevanje govedi z ušesno znamko, razširi na šest mesecev, če se z živalmi upravlja pod posebnimi pogoji in kjer je zaradi določenih naravnih okoljskih ovir in zelo agresivnega vedenja živali oteženo ali celo nevarno izvesti ušesno označevanje v 20 dneh po rojstvu živali.

(2) Razširitev najdaljšega roka za označevanje z ušesno znamko je treba v teh primerih dovoliti z določenimi zaščitnimi ukrepi. Zagotoviti je treba predvsem, da ne vpliva na kakovost informacij v bazi podatkov o govedi ter da se govedi brez ušesne znamke ne premešča.

(3) To podaljšanje velja samo za kmetijska gosodarstva, ki so jih zadevne države članice posamezno odobrile z jasno opredeljenimi merili.

(4) Ker se morajo ukrepi iz te odločbe uporabljati v vseh državah članicah, je treba razveljaviti Odločbo Komisje 98/589/ES z dne 12. oktobra 1998 o razširitvi najdaljšega roka za označevanje določene govedi iz španske črede z ušesno znamko (2), ki določa za Španijo posebne določbe.

(5) Ukrepi, predvideni s to odločbo, so v skladu z mnenjem Obora za Evropski kmetijski usmerjevalni in jamstveni sklad –

SPREJELA NASLEDNJO ODLOČBO:

Člen 1

Podelitev razširitve roka označevanja

Države članice lahko v skladu s prvim pododstavkom člena 4(2) Uredbe (ES) št. 1760/2000 odobrijo kmetijskim gospodarstvom razširitev najdaljšega roka za označevanje z ušesno znamko na 6 mesecev pri teletih krav dojilj, ki se jih ne uporablja za proizvodnjo mleka, če so izpolnjeni pogoji iz členov 2 do 5 te odločbe.

Člen 2

Pogoji za dodelitev odobritve

1. Države članice lahko podeljujeo odobritve, če so izpolnjeni naslednji pogoji v skladu s členom 1:

(a) kmetijsko gospodarstvo je kmetija s prosto rejo, ki redi krave dojilje pod pogoji ekstenzivne reje;

(b) območje, na katerem se živali zadržujejo, predstavlja znatne naravne ovire, ki vplivajo na manjši stik živali z ljudmi;

(c) živali niso vajene rednega stika z ljudmi in se vedejo zelo napadalno;

(d) označevanje z ušesno znamko omogoči natančno razvrstitev vsakega teleta k svoji materi.

2. Države članice lahko določijo dodatna merila, da bi zlasti omejile podelitve iz člena 1 na določene geografske regije ali določene pasme.

3. Če države članice uporabljajo to odločbo, obvestijo Komisijo o tem in o vseh dodatnih merilih, ki so jih sprejele v skladu z odstavkom 2.

Člen 3

Označevanje z ušesno znamko

Kmetijska gospodarstva, ki jim je bila podeljena odobritev v skladu s členom 1, morajo izvesti označevanje z ušesno znamko najkasneje, ko tele:

— doseže starost šest mesecev,

— oddvojijo od matere,

— zapusti kmetijsko gospodarstvo.

Člen 4

Računalniška baza podatkov

1. Pristojni organ v računalniški bazi podatkov za govedo v skladu s členom 5 Uredbe (ES) št. 1760/2000 vodi evidenco, katerim kmetijskim gospodarstvom je bila podeljena odobritev v skladu s členom 1 te odločbe.

2. Ko živinorejci obvestijo pristojne organe o rojstvu vsake živali v skladu s členom 7(1) Uredbe (ES) št. 1760/2000, jim sporočijo tudi, katere živali še niso bile označene z ušesno znamko v skladu s to odločbo.

3. Pristojni organ vodi evidenco živali, ki ob rojstvu niso bile označene z ušesno znamko, v računalniški bazi podatkov za govedi kot neoznačene z ušesno znamko.

Člen 5

Nadzor

Pristojni organ opravi vsako leto v vsakem kmetijskem gospodarstvu, ki mu je bila v skladu s členom 1 podeljena odobritev, najmanj en inšpekcijski pregled. Dovoljenje prekliče, če niso več izpolnjeni pogoji iz člena 2.

Člen 6

Razveljavitev

Odločba 98/589/ES se razveljavi.

Člen 7

Naslovniki

Ta odločba je naslovljena na države članice.

V Bruslju, 18. januarja 2006 Za Komisijo Markos KYPRIANOU Član Komisije

(1) UL L 204, 11.8.2000, str. 1. Uredba, kakor je bila spremenjena z Aktom o pristopu iz leta 2003.

(2) UL L 283, 21.10.1998, str. 19. Odločba, kakor je bila spremenjena z Odločbo 99/520/ES (UL L 199, 30.7.1999, str. 72).